ICN พุ่งแรง 7% โบรกฯชูหุ้นแลกการ์ด ลุ้นกระแสดิจิทัล ดันกำไรปีนี้แตะ 153 ลบ.
ICN พุ่งแรง 7% โบรกฯมองยังเป็นหุ้นแลกการ์ด พร้อมลุยงานใหม่รับกระแสยุคดิจิทัล หนุนกำไรปีนี้แตะ 153 ลบ. อีกทั้งจาก Backlog เหลืออยู่ 1.30 พันล้านบาท แนะ “ซื้อ”
20 ก.ย. 2564

ผู้สื่อข่าวรายงานว่าวันนี้ (20 ก.ย. 2564) ราคาหุ้นบริษัท อินฟอร์เมชั่น แอนด์ คอมมิวนิเคชั่น เน็ทเวิร์คส จำกัด (มหาชน) หรือ ICN ณ เวลา 11.58 น. อยู่ที่ระดับ 6.35 บาท เพิ่มขึ้น 0.40 บาท หรือ 6.72% โดยทำจุดสูงสุดที่ 6.50 บาท และทำจุดต่ำสุดที่ 6.05 บาท ด้วยมูลค่าการซื้อขาย 171.52 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (20 ก.ย.2564) ว่า ICN ถือเป็นผู้ให้บริการและออกแบบวางระบบ ICT (System Integrator) และงานวางระบบไฟฟ้าที่มีอัตราการเติบโตของกำไรสูง 19% ในอัตราเฉลี่ยในปี 2560 – 2563 โดยหลังจากเข้าตลาดปี 2560 บริษัทมีฐานทุนสูงขึ้น และ Track Record ที่มากขึ้น ซึ่งสามารถรับงาน โครงการใหญ่ระดับพันล้านบาทได้แล้ว (ก่อนเข้าตลาดฯมูลค่างานหลักสิบ – ร้อยล้านบาท) อีกทั้งมีอัตราทำกำไรอยู่ในกรอบบนของกลุ่มฯ
ขณะที่ฐานรายได้ยังเล็กมีโอกาสเติบโตสูง รวมถึงเริ่มปรับตัวมารับงานใหม่อิงกระแสยุคดิจิทัล (Health tech, smart city) โดยเบื้องต้นคาดกำไรปี 2564 เพิ่มขึ้น 37% จากงวดเดียวกันของปีก่อน ที่ 153 ล้านบาท (EPS 0.34 บาท) จาก Backlog เหลืออยู่ 1.30 พันล้านบาท (รับรู้ราว 1.00 พันล้านบาทในครึ่งปีหลัง 2564) และคาดทรงตัวจากงวดเดียวกันของปีก่อนในปี 2565
อย่างไรก็ดีถือว่า ICN ยังเป็นหุ้น Laggard ของกลุ่ม โดยมีค่า PER ปี 2564 ที่ 18 เท่า เทียบกับกลุ่มฯที่สูงกว่า 20 เท่า รวมทั้งยังเป็นอีกหุ้นในกลุ่มที่มีการปรับตัวมารับงานอิงกระแสยุคดิจิทัล แนะนำ “ซื้อ”
สำหรับแนวรับที่ 5.80 – 5.70 บาท ส่วนแนวต้านที่ 6.10 – 6.25 บาท  และจุด Stop Loss ที่ 5.50 บาท
 
 
 